Sewejarige skok dood(Argieffoto: pixabay) ’n Sewejarige is verlede week in die Kanana- informele nedersetting digby Johannesburg deur ŉ beweerde onwettige elektriese verbinding doodgeskok. Die kind het aan die ontblote kabels gevat wat verby hul woning in die nedersetting loop. Die kabels is aangelê om onwettig krag te bekom. Mpho Moerane, die Stad Johannesburg se burgemeesterskomiteelid vir omgewing en infrastruktuur, sê probleme met onwettige elektriese verbindings in die Kanana- informele nedersetting duik gereeld op. Dit lei daartoe dat meer spanning op die kragnetwerk gelaai word wat dan tot gereelde kragonderbrekings lei. “Onwettige verbindings jaag die stad nie net miljoene rande uit die sak nie, dit hou ook ’n gevaar in vir die inwoners, en veral kinders,” sê Moerane. Hy sê ’n toename in vandalisme en diefstal van City Power se infrastruktuur neem ook toe. “City Power sal die verwydering van onwettige verbindings reg oor die stad verskerp. Hy sal ook voortgaan om bewusmaking oor die gevare van vandalisme en onwettige kragverbindings te skep.” Moerane doen ’n beroep op raadslede en ander gemeenskapsleiers om die stad by te staan om die oprig van onwettige verbindings en die vernietiging van infrastruktuur te bekamp. Hy versoek ook wetstoepassingsagentskappe om te verseker dat oortreders aan die pen ry. “Ons doen ook ’n beroep op die gemeenskappe om enige dade van vandalisme in hul gebiede by die polisie aan te meld.” Die stad is ook in gesprek met ander departemente om te verseker dat informele nedersettings noodsaaklike dienste, insluitend elektrisiteit, sal ontvang.